Saudi-Arabia on Pariisissakin lunastanut paikkansa ilmastokokousten superänkyränä.

Kansalaisjärjestöjen kansainvälinen verkosto Climate Action Network (CAN) myönsi perjantai-iltana Pariisin ilmastokokouksen suurimman häiriköijän palkinnon Saudi-Arabialle.

Yli 950 kansalaisjärjestön muodostama verkosto perusteli ”Kolossaalisen fossiilin” häpeällisen palkinnon antamista Saudi-Arabialle sillä, että maa on tehnyt täällä eniten, jotta ilmastokokous saisi vähiten tuloksia aikaan.

Perustelujen mukaan saudit ovat johtaneet kunnianhimoisen sopimuksen vastaista oppositiota. Saudi-Arabia on vastustanut fossiilisisiin polttoaineisiin pohjautuvan energiatalouden alasajamista ”suojellakseen likaisia öljyvoittojaan”.

Saudi-Arabia on myös pyrkinyt saamaan pois sopimuksesta tavoitteen lämpenemisen pysäyttämisestä 1,5 asteeseen. Maa on lisäksi ponnistellut kovasti, jotta päästövähennystavoitteita ei lähdettäisi tarkistamaan jo tällä vuosikymmenellä sekä vastustanut avun antamista haavoittuvimmille maille, toteaa CAN.

Päästäjänä suurvalta

Saudi-Arabia on edelleen maailman toiseksi suurin öljyntuottaja. Kasvihuonekaasujen päästäjänä maa sijoittuu kymmenenneksi maailmassa.

ILMOITUS

Saudi-Arabialla on pitkät perinteet ilmastokokousten superänkyränä toimimisesta. Tällä kertaa se yritti ennen Pariisin kokousta näyttää hieman hymyilevämpiä kasvoja.

Maan öljyministeri Ali al-Naimi myönsi, että maailma on siirtymässä pois fossiilisista polttoaineista, ja että Saudi-Arabia on valmis olemaan muutoksessa mukana.

Saudi-Arabia antoi omat ilmastotavoitteensa marraskuussa, tosin vasta viimeisten maiden joukossa. Täsmällisempiä lukuja ilmoittamatta se sanoi aikovansa ”huomattavasti vähentää” päästöjä.

”Me kehitysmaat…”

Pariisissa saudit ovat kuitenkin kulissien takana palanneet vanhoille linjoilleen

Guardian-lehden mukaan Saudi-Arabian edustajat vastustivat ilmastotavoitteiden viiden vuoden välein tapahtuvaa tarkistamista sanomalla, että ”meidän kaltaiseltamme kehitysmaalta on kohtuutonta vaatia tällaista kiristysmekanismia”

”Ei meillä kehitysmailla on kapasiteettia tehdä tällaista viiden vuoden välein. Me olemme liian köyhiä, meillä on liian paljon muita tärkeitä asioita”, jatkui loistohotelleissa majaansa pitävien saudidelegaattien vuodatus.

Saudi-Arabia on maailman 15. suurin talous. Siitä huolimatta se kieltäytyy jyrkästi osallistumasta ilmastoapuun köyhimmille maille ilmoittaen, että avustaminen on yksinomaan teollisuusmaiden velvollisuus.

Saudi-Arabian neuvottelijat ovat myös vaatineet, että jos ilmaston lämpenemisen takia uppoamisvaarassa oleville pienille saarivaltioille annetaan rahallista apua, myös Saudi-Arabialle on maksettava korvauksia sen menettäessä öljytulojaan tulevaisuudessa.